臺南市政府法制處新聞稿(客語版)

發稿日期：113年2月2號

標題：喜迎龍年為分民眾安心購 南市府展開春節食商品聯合稽查

今(113)年「臺南400」盛大登場，跈等春節到來，月津港燈節摎「台灣燈會」陸續展開，又本市有36家點心餐廳榮獲必比登美食推薦，定著餳大量國內外觀光客來臺南旅遊，為維護本市美食、觀光形象，黃偉哲市長指示法制處啟動春節聯合稽查專案，嚴防商家趁年節毋當提高物價、偷斤減兩或者躉貨居奇，提供分消費者一隻康健、安全、做得安心購物个消費環境。

法制處消保官會同市府衛生局、經濟發展局、農業局、市場處，摎經濟部標準檢驗局臺南分局等相關機關，自今(113)年1月11號起到3月10號台灣燈會期間，共同執行春節食(商)品聯合專案稽查，到本市知名點心店、大賣場、傳統市場、年貨大街同安平摎高鐵燈區美食市集加強查核，要求業者落實安全衛生管理，並輔導店家明確標示食(商)品產地、價格等相關資訊，藉由消費資訊公開透明，防止業者價數等資訊標示毋清、偷斤減兩等情形發生損害消費者權益情事。

這擺專案聯合稽查，到昨晡日(1)號止已查核本市10家必比登知名點心店，並至家樂福、愛買等賣場，摎東菜市場、水仙宮市場等傳統市場，實地了解年節食(商)品个價數摎供應情形，另外到月津港燈區查核美食市集攤商，年節摎燈會期間會持續到年貨大街、農產品批發市場摎安平、高鐵燈區美食市集等處進行查核，為消費者權益把關。

目前查核結果，生鮮食品部分，青菜摎花卉供應無問題，價數穩定，其中高麗菜因為大出，價數較風災期間已調降盡多；水果類因為舊年風搓多擺來摎氣候異常个原因產量大減，價數起價，進口水果像蘋果、梨仔受到運費摎國際匯率影響，價數較往年高。豬肉摎雞肉因畜个成本增加，價數自去年八月半後就無明顯跌價。海鮮類白鯧魚因年節摎量少價數高，養殖个黃金鯧較為平價。雞卵供貨量充足，零賣白卵1台斤介於50到58元間。到大賣場年節禮盒品項盡多，堅果、海苔、蛋捲摎餅乾禮盒價格摎去年大體相同，部分禮盒項泡芙摎黃梨酥等較去年約漲百分之5。整體觀察，各類年節應景食（商）品供貨充足，價數受到市場供需影響或有一息仔起價，毋過做得講平穩，也無發現有惡意提高物價个情形。

在食品安全摎環境衛生部分，多數業者个作業場所摎用餐環境皆符合食品良好衛生規範準則(GHP)相關規範，少部分像食材、容器直接放在地泥項等缺失，經衛生局現場輔導業者改善。而且經過經濟部標準檢驗局臺南分局抽樣檢測業者電子式摎機械式磅秤總共1,039台，均在法定公差範圍全部合格。

法制處在這呼籲業者應實施自主管理，遵守食品安全衛生管理法等相關規定，販售个食(商)品並應依法標示及明確揭示販售價數同計價方式。同時提醒消費者購買年貨前應注意包裝係毋係完整無爛忒，有效日期、產地、成份等有無標示完全，買該下愛先看後鼻，看色目敢有接近自然原色、毋鮮艷、毋過白為主，鼻產品有無怪味、避免有臭殕、臭餿、刺鼻、抑係香氣釅个產品，還愛注意環境衛生摎業者摎店員衛生習慣等，愛貨比三家，聰明選擇，假使發現攤商無標示價數摎不當行銷，抑有疑似躉貨居奇、提高物價情事，做得打1999市民服務專線檢舉。假使堵著消費爭議，做得先用翕相等方式保全證據，再到行政院消費者保護會網站使用24小時「線上申請」功能提出申訴，抑係在上班時間撥打「1950」消費者服務專線向市府反映，法制處會盡力協助消費者爭取合法權益。

新聞聯絡人：臺南市政府法制處簡任消保官馮祺雯

聯絡電話：06-3901230 0919787226